Document ID: 32005L0048

DIRETTIVA TAL-KUMMISSJONI 2005/48/KE
tat-23 ta' Awissu 2004
li temenda d-Direttivi tal-Kunsill 86/362/KEE, 86/363/KEE u 90/642/KEE rigward il-livelli massimi ta’ residwi għal ċerti pertiċidi fi u fuq iċ-ċereali u ċerti prodotti li ġejjin mill-annimali u mill-pjanti
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 86/362/KEE ta’ l-24 ta’ Lulju 1986 dwar l-iffissar ta’ livelli massimi għar-residwi tal-pestiċidi fi u fuq iċ-ċereali (1), u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 86/363/KEE ta’ l-24 ta’ Lulju 1986 dwar l-iffissar ta’ livelli massimi għar-residwi tal-pestiċidi fi u fuq oġġetti ta’ l-ikel li ġejjin mill-annimali (2), u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 dwar l-iffissar ta’ livelli massimi għar-residwi tal-pestiċidi fi u fuq ċerti prodotti li ġejjin mill-pjanti, inklużi l-frott u l-ħxejjex (3), u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fis-suq ta’ prodotti għall-protezzjoni tal-pjanti (4), u b’mod partikolari l-Artikolu 4(1)(f), tagħha,
Billi:
(1)
Is-sustanzi attivi eżistenti li ġejjin ġew inklużi fl-Anness I għad-Direttiva 91/414/KEE: l-iprodione bid-Direttiva tal-Kummissjoni 2003/31/KE (5); il-propiconazole bid-Direttiva tal-Kummissjoni 2003/70/KE (6) u l-molinate bid-Direttiva tal-Kummissjoni 2003/81/KE (7).
(2)
Is-sustanzi attivi ġodda li ġejjin ġew inklużi fl-Anness I għad-Direttiva 91/414/KEE: il-mesotrione bid-Direttiva tal-Kummissjoni 2003/68/KE (8); u s-silthiofam, il-picoxystrobin, il-flufenacet, l-iodosulfuron-methyl-sodium u l-fosthiazate bid-Direttiva tal-Kummissjoni 2003/84/KE (9).
(3)
L-inklużjoni fl-Anness I għad-Direttiva 91/414/KEE tas-sustanzi attivi kkonċernati kienet ibbażata fuq l-evalwazzjoni ta’ l-informazzjoni mressqa dwar l-użu propost. L-informazzjoni marbuta ma’ dan l-użu tressqet minn ċerti Stati Membri skond l-Artikolu 4(1)(f) ta' dik id-Direttiva. L-informazzjoni disponibbli ġiet evalwata u hija biżżejjed biex tippermetti li jiġu ffissati ċerti livelli ta' residwi massimi (MRLs).
(4)
Fejn ma jeżisti l-ebda MRL Komunitarju jew MRL proviżorju, l-Istati Membri għandhom jistabbilixxu MRL proviżorju nazzjonali skond l-Artikolu 4(1)(f) tad-Direttiva 91/414/KEE qabel ma jkunu jistgħu jiġu awtorizzati prodotti għall-protezzjoni tal-pjanti li jkun fihom dawn is-sustanzi attivi.
(5)
L-MRLs Komunitarji u l-livelli rrakkommandati mill-Codex Alimentarius huma ffissati u evalwati permezz ta’ proċeduri simili. Hemm numru limitat ta’ MRLs fil-Codex għall-iprodione u l-propiconazole. Diġà hemm MRLs Komunitarji stipulati f'86/362/KEE, 86/363/KEE u 90/642/KEE għal: l-iprodione (Direttiva tal-Kunsill 1993/58/KE) (10) u l-propiconazole (Direttiva tal-Kunsill 1994/30/KE) (11). Dawn ittieħdu in konsiderazzjoni f’din id-Direttiva. L-MRLs fil-Codex li fil-futur qarib se jkunu rrakkommandati li jiġu rtirati ma tqisux. L-MRLs imsejsa fuq l-MRLs fil-Codex ġew evalwati fid-dawl tar-riskji għall-konsumaturi. Ma ġie stabbilit l-ebda riskju meta ntużaw il-parametri tossikoloġiċi msejsa fuq l-istudji disponibbli għall-Kummissjoni.
(6)
Rigward l-inklużjoni tas-sustanzi attivi kkonċernati fl-Anness I għad-Direttiva 91/414/KEE, l-evalwazzjonijiet tekniċi u xjentifiċi relatati ġew iffinalizzati fl-għamla ta' rapporti ta' evalwazzjoni tal-Kummissjoni. Ir-rapporti ta’ evalwazzjoni għal dawk is-sustanzi msemmija ġew iffinalizzati fid-dati kif imsemmija fid-Direttivi tal-Kummissjoni kkwotati fil-Premessi 1 u 2. Dawn ir-rapporti ffissaw il-Konsum Aċċettabbli għal Kuljum (Acceptable Daily Intake, ADI) u jekk kien meħtieġ, id-Doża Riferenzjarja Akuta (Acute Reference Dose, ARfD) għas-sustanzi in kwistjoni. L-esponiment tal-konsumaturi għal prodotti ta’ l-ikel trattati bis-sustanza attiva kkonċernata ġie assessjat u evalwat skond il-proċeduri tal-Komunità. Dwar il-metodoloġija użata, tqiesu wkoll il-linji ta’ gwida ppubblikati mill-Organizzazzjoni Dinjija tas-Saħħa (12) u l-opinjoni tal-Kumitat Xjentifiku għall-Pjanti (13). Ġie konkluż li l-MRLs proposti mhux ser iwasslu li jinqabżu dawk l-ADIs jew ARfD.
(7)
Sabiex ikun żgurat li l-konsumatur jitħares b’mod xieraq mill-esponiment għar-residwi li jirriżultaw minn użi mhux awtorizzati tal-prodotti għall-protezzjoni tal-pjanti, għandhom jiġu stabbiliti MRLs proviżorji għall-kombinazzjonijiet ta' pestiċidi/prodotti relevanti fil-limitu l-baxx tad-determinazzjoni analitika.
(8)
L-iffissar ta’ tali MRLs proviżorji fil-livell Komunitarju ma jżommx lill-Istati Membri milli jistabbilixxu MRLs proviżorji għas-sustanzi kkonċernati skond l-Artikolu 4(1)(f) tad-Direttiva 91/414/KEE u l-Anness VI għal dik id-Direttiva. Perjodu ta’ erba’ snin huwa kkunsidrat biżżejjed biex jippermetti l-iżvilupp ta' aktar użi mis-sustanzi attivi in kwistjoni. L-MRL proviżorju għandu mbagħad isir definittiv.
(9)
Għalhekk jeħtieġ li jiġu mmodifikati l-MRLs stipulati fl-Annessi għad-Direttivi 86/362/KEE, 86/363/KEE u 90/642/KEE, sabiex jippermettu kontroll u sorveljanza xierqa tal-projbizzjoni ta’ l-użi tagħhom u sabiex jitħares il-konsumatur. Fil-każ ta’ MRLs li diġà ġew definiti fl-Annessi għal dawk id-Direttivi, ikun xieraq li dawn jiġi emendati. Fil-każ ta’ MRLs li għadhom ma ġewx definiti, jixraq li dawn jiġu stabbiliti għall-ewwel darba.
(10)
Id-Direttivi 86/362/KEE, 86/363/KEE u 90/642/KEE għandhom għalhekk jiġu emendati kif jixraq.
(11)
Il-miżuri stipulati f’din id-Direttiva huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DIRETTIVA;
Artikolu 1
Id-Direttiva 86/362/KEE hi emendata kif ġej:
(1)
Fil-Parti A ta’ l-Anness II, jiżdiedu l-livelli ta’ residwi massimi għall-mesotrione, is-silthiofam, il-picoxystrobin, il-flufenacet, l-iodosulfuron-methyl-sodium, il-fosthiazate u l-molinate, kif stipulat fl-Anness I għal din id-Direttiva.
(2)
Fil-Parti A ta' l-Anness II, il-livelli ta' residwi massimi għall-propiconazole u l-iprodione jiġu sostitwiti minn dawk stipulati fl-Anness II għal din id-Direttiva.
Artikolu 2
Id-Direttiva 86/363/KEE hi emendata kif ġej:
(1)
Fil-Parti A ta' l-Anness II, jiżdiedu l-livelli ta' residwi massimi għall-picoxystrobin kif stipulat fl-Anness III għal din id-Direttiva.
(2)
Fil-Parti B ta' l-Anness II, il-livelli ta' residwi massimi għall-propiconazole jiġu sostitwiti minn dawk stipulati fl-Anness IV għal din id-Direttiva.
Artikolu 3
Id-Direttiva 90/642/KEE hi emendata kif ġej:
(1)
Fl-Anness II, jiżdiedu l-livelli ta’ residwi massimi għall-mesotrione, is-silthiofam, il-picoxystrobin, il-flufenacet, l-iodosulfuron-methyl-sodium, il-fosthiazate u l-molinate, kif stipulat fl-Anness V għal din id-Direttiva.
(2)
Fl-Anness II, il-livelli ta' residwi massimi għall-propiconazole u l-iprodione jiġu sostitwiti minn dawk stipulati fl-Anness VI għal din id-Direttiva.
Artikolu 4
1. L-Istati Membri għandhom jadottaw u jippubblikaw, sa mhux aktar mill-24 ta' Frar 2006, il-liġijiet, ir-regolamenti, u d-dispożizzjonijiet amministrattivi neċessarji biex ikun konformi ma’ din id-Direttiva. Għandhom jikkomunikaw mill-ewwel lill-Kummissjoni it-test ta’ dawn id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mill-24 ta' Frar 2007.
Meta l-Istati Membri jadottaw dawk id-dispożizzjonijiet, għandhom jinkludu riferenza għal din id-Direttiva jew jakkompanjawhom minn tali riferenza dak in-nhar tal-pubblikazjoni uffiċjali tagħhom. L-Istati Membri għandhom jiddeterminaw kif għandha ssir it-tali riferenza.
2. L-Istati Membri għandhom jikkomunikaw lill-Kummissjoni it-testi tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 5
Din id-Direttiva għandha tidħol fis-seħħ fl-għoxrin jum wara l-publikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 6
Din id-Direttiva hi indirizzata lill-Istati Membri.
Magħmula fi Brussell, nhar it-23 ta' Awissu 2005.

Labels: 0
17
20
6